**Când a luat Petru cuvântul**

*Viorica Mariniuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Motto: „«Doamne», I-a zis Petru, «de ce nu pot veni după Tine acum? Eu îmi voi da viața pentru Tine. »” Ioan 13:37

Tainic se-nălța cântarea,

Ca în ultimul său zbor

Și-ascultând înfiorarea,

Sfredelea-n tăcere zarea

Muntele Măslinilor.

Înnegriți de uscăciune,

Norii înveleau pământul

Când, cu gândurile bune,

Pe-ale neștiinței strune,

Petru a luat cuvântul.

— Doamne, eu n-am să Te las!

Doar mă știi de-atâta vreme –

Nu m-am depărtat un pas,

Nici n-am ascultat vreun glas

Care-alături să mă cheme.

— Doamne, sigur că nici noi,

Ucenici ai Tăi, ştii bine

Nu ne vom uita 'napoi;

În triumf sau în război,

Vom sta strâns lipiți de Tine.

— Eu sunt – „piatră”, Ți-amintești?

Zise Petru supărat;

Doamne, ce s-a întâmplat,

Pentru ce Te chinuiești?

Pentru Tine-am să mă bat

Și-am să lupt cu toți dușmanii!

Iar de-o fi să mă sfârșesc,

Ai să știi cât Te iubesc.

Uite și la ei, sărmanii

Ucenici, cum Te privesc!

Se-auzea potop de fiare,

Pregătiri pentru izbândă,

Pe când firea cea plăpândă

Nu știa că-i muritoare

Și dușmanul stă la pândă.

Picau pleoapele de somn…

Mai veghea doar îndurarea

Și iubirea, și iertarea,

Toate într-un singur Domn,

Hotărât să dea salvarea.

Mai dormea Adam, strămoșul

Care-a condamnat pământul,

Liniştit, dormea cocoşul

Când a luat Petru cuvântul.